Jabarkan Latar belakang dan rakaman dari Menatap Dalam Mimpi dalam bahasa melayu

Penerbitan "Menatap Dalam Mimpi" bermula apabila Siti Nurhaliza membuat keputusan untuk memuatkan tiga lagu baru tambahan bagi mengikuti keluaran album secara langsung beliau, Unplugged — "Engkau", "Menatap dalam Mimpi", dan "Mikraj Cinta". Sesi rakaman lagu ini dijalankan pada Jun 2015. Menurut komposer lagu ini, Aubrey Suwito, idea untuk menulis melodi untuk "Menatap Dalam Mimpi" datang apabila beliau membaca sebuah puisi yang ditulis dan dimuat naik oleh Rozi Abdul Razak di akaun Twitter peribadinya. Ketika membaca puisi itu, ia hanya memerlukan Aubrey tempoh 20 minit untuk mengarang melodi. Rozi yang juga pembantu peribadi dan kakak ipar Siti telah ditugaskan oleh Siti untuk mengarang lirik yang paling menggambarkan mengenai "kehilangan seseorang yang sangat kita sayang".

Dirakamkan di studio rakaman peribadi milik Aubrey, Siti dikatakan menyukai melodi lagu pada previu pertama. Beliau mengakui bahawa komposisi lagu ini adalah benar-benar mencabar. Beliau juga berkata: "Ia memiliki elemen muzikal yang memerlukan saya mempelbagaikan penggunaan julat vokal saya. Tidak salah kalau saya katakan, ia seperti sebuah lagu muzikal yang sering kita dengar dalam filem-filem Walt Disney". Menurut Siti, ambilan beliau pada lagu ini ialah menggambarkan perasaannya apabila beliau kehilangan arwah bapanya, Allahyarham Tarudin Ismail yang meninggal dunia pada 15 Februari 2009. Beliau menyifatkan, "Proses rakaman begitu mencabar kerana saya telah diselubungi oleh emosi. Aubrey memberi saya banyak input dan saya berbangga bagaimana ianya membuahkan hasil"